Jānis Štelmahers

Jānis Štelmahers (1893 — 1941) bija latviešu jurists un galēji labējais politiķis, Apvienotās Latvijas nacionālsociālistiskās partijas dibinātājs.

 Biogrāfija 

Dzimis strādnieku ģimenē. Pirmā pasaules kara laikā devās bēgļu gaitās uz Krieviju. Pēc kara beigām atgriezās Latvijā, studēja tieslietas, bija studentu korporācijas Talavija biedrs un viens no Latviešu Nacionālās jaunatnes savienības dibinātājiem. Strādāja Ārlietu ministrijā, darbojās Kristīgajā nacionālajā savienībā, kur bija tās laikraksta "Dzintarzeme" izdevējs un atbildīgais redaktors, kā arī Centra valdes loceklis, tomēr pēc neveiksmīgā starta Rīgas domes vēlēšanās Štelmahers atstāja šo partiju.Krēsliņš, U. Aktīvais nacionālisms Latvijā (1922—1934) Rīga, Latvijas vēstures institūta apgāds, 2005. gads  

1932. gada vasarā Štelmahers izveidoja Apvienoto Latvijas nacionālsociālistisko partiju (ALNSP), kurā iestājās ap 93 cilvēku. Lielākoties tās ideoloģija bija balstīta uz Nacionālsociālistiskās vācu strādnieku partijas ideoloģijas atdarināšanu.Stranga, A. Ebreji un diktatūras Baltijā (1926—1940) Rīga: LU Jūdaikas Studiju Centrs, 2002. gads  1933. gadā ALNSP tika slēgta. Tās vietā tajā pašā gadā tika izveidota biedrība — Aktīvās Latvijas atjaunošanas kustība "Zilais Ērglis". Štelmahers bija tās Centrālās valdes priekšsēdētājs. 

Pēc 1934. gada 15. maija apvērsuma organizācija slēgta. 1939. gadā Štelmahers uzturējās ārzemēs — Vācijā un Itālijā. Pēc Latvijas okupācijas 1940. gada 24. jūlijā Štelmahers centās izbēgt uz ārzemēm, tomēr policija viņu aizturēja un apcietināja. Padomju okupācijas prese vēlāk apgalvoja, ka Štelmahers centies aizbēgt, slēpjoties vācu repatriantu mēbeļu kastē, kas nosūtīta uz Vāciju tās "izlūkdienestu uzdevumā". Tādā pašā esot slēpies arī Kārļa Ulmaņa brāļadēls Eduards Ulmanis. 1941. gadā nošauts padomju apcietinājumā.Apvērsums. 1934. gada 15. maija notikumi avotos un pētījumos. Rīga, Latvijas Nacionālais arhīvs, 2012. gads 

 Atsauces 

Kategorija:1893. gadā dzimušie
Kategorija:1941. gadā mirušie
Kategorija:Latvijas advokāti
Kategorija:Kristīgās nacionālās savienības politiķi
Kategorija:Aktīvais nacionālisms
Kategorija:Padomju represijās nogalinātie